ປ. ໂອບາມາ ກັບຄືນ ສູ່ວໍຊິງຕັນແລ້ວ ຫຼັງຈາກ ພົບປະກັບ ປ.ກາສໂຕຣ ຄັ້ງປະຫວັດສາດ
ການໂອ້ລົມສົນທະນາ ກັບ ປ.ກາສໂຕຣ ແຫ່ງຄິວບາ ໄດ້ຮັບການຕຳໜິຕິຕຽນ ຢ່າງໜັກ ຈາກພວກທີ່ຫວັງ ຢາກເປັນປະທານາທິບໍດີ ຈາກພັກ Republican.
ປະທານາທິບໍດີ ບາຣັກ ໂອບາມາ ໄດ້ກັບຄືນມາສູ່ນະຄອນຫຼວງ ວໍຊິງຕັນແລ້ວ ຫຼັງຈາກໄດ້ພົບປະກັນເຊິ່ງໜ້າຄັ້ງປະຫວັດສາດ ກັບປະທານທິບໍດີ Raul Castro ແຫ່ງຄິວບາ ແລະພົບປະກັນ ຄັ້ງທຳອິດກັບປະທານາທິບໍດີ Nicolas Maduro ແຫ່ງ Vene zuela ການໂອ້ລົມສົນທະນາກັບ ປ ກາສໂຕຣ ທີ່ປານາມາ ໄດ້ຮັບການຕຳໜິຕິຕຽນຢ່າງໜັກ ໂດຍພວກທີຫວັງຢາກເປັນປະທານາທິບໍດີຈາກພັກ Republican ຈຳນວນໜຶ່ງ ສະມາຊິກສະພາສູງສະຫະລັດ Ted Cruz ຈາກລັດ Texas ທີ່ບິດາຂອງທ່ານເກີດຢູ່ຄິວບາ ກ່າວວ່າ “ໃນການດຳເນີນໄປຕາມແນວໂນ້ມທີ່ໜ້າຮ້ອນໃຈຂອງຄະນະລັດຖະບານຊຸດນີ້ ປະທານາທິບໍດີ ໂອບາມາກຳລັງຢູ່ໃນຂັ້ນຕອນທີ່ຈະບັນລຸຂໍ້ຕົກລົງທີ່ບໍ່ດີອີກສະບັບໃໝ່ ບັດນີ້ແມ່ນ ກັບຜູ້ຜະເດັດການຄອມມິວນີສຂອງຄິວບາຊຶ່ງທ່ານ Ted Cruz ກ່າວວ່າ ສ່ວນທ່ານ Jeb Bush ອະດີດຜູ້ວ່າການລັດຟລໍຣິດາ ກ່າວຢູ່ໃນTwitter ວ່າ “ທ່ານໂອບາມາພົບປະກັບທ່ານກາສໂຕຣ ແຕ່ບໍ່ຍອມພົບປະກັບທ່ານ Netanyahu ເປັນຫຍັງຈຶ່ງໃຫ້ຄວາມຖືກຕ້ອງຊອບທຳຕາມກົດໝາຍແກ່ຜູ້ຜະເດການທີ່ໂຫດຫ້ຽມ ຂອງອຳນາດປົກຄອງ ທີ່ກົດຂີ່ປາຍປາມນີ້? “ ການພົບປະຂອງທ່ານໂອບາມາ ທີ່ໄດ້ຄາດກັນມາມາລ່ວງໜ້າຢ່າງສູງກັບທ່ານກາສໂຕຣ ຢູ່ນອກກອງປະຊຸມສຸດຍອດຂອງບັນດາປະເທດໃນທະວີບອາເມຣິກາ ທີ່ປານາມານັ້ນ ເປັນການພົບປະກັນຢ່າງເປັນທາງການຄັ້ງທຳອິດ ລະຫວ່າງຜູ້ນຳຂອງສອງປະເທດ ໃນເວລາດົນກວ່າເຄິ່ງສັດຕະວັດຜ່ານມາ